
Sülysáp Város Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 2238-8/2015
Előterjesztést készítette: Horváth Balázs beruházási ügyintéző
Előterjesztés elkészítésének időpontja: 2015. június 9.
Előterjesztést véleményezi: PVB
Döntés módja: nyílt szavazás, egyszerű szótöbbség

Mellékletek: Felmérési helyszínrajz
E L Ő T E R J E S Z T É S

Sülysáp Város Önkormányzata Képviselő-testületének

2015. június 18-án tartandó munkaterv szerinti ülésére

7. napirendhez

Tárgy:
Önkormányzati kezelésű közutak forgalmi rendjének felülvizsgálata
Tisztelt Képviselő-testület!

A közúti közlekedésről szóló 1988. évi I. törvény 34. § (2) bekezdése alapján a közút forgalmi rendjét - ha jogszabály másként nem rendelkezik - a közút kezelője alakítja ki. A forgalmi rendet - a forgalmi körülmények vagy a baleseti helyzet jelentősebb változása esetén, de legalább ötévenként - a közút kezelőjének felül kell vizsgálnia, és ha szükséges, módosítania kell. A közlekedési hatóság - a közlekedés biztonságát sértő vagy veszélyeztető helyzet megszüntetése érdekében - kezdeményezheti a forgalomszabályozás módosítását, vagy a közút kezelőjét a forgalmi rend felülvizsgálatára kötelezheti.
Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet (a továbbiakban: rend.) 4. § (1) bek. értelmében az utak forgalmát úgy kell szabályozni (a forgalmi rendet úgy kell kialakítani), hogy a közlekedés résztvevői biztonságosan, gyorsan és zavartalanul közlekedhessenek. A rend. 4. § (2) bek. értelmében a forgalomszabályozási munka a szabályozás megtervezésében, megvalósításában (közúti jelzésekkel, építésekkel), hatásának megfigyeléséből és – szükség esetén – módosításából áll. A rend. 10. § (1) bek. értelmében a helyi forgalomszabályozás célja, hogy a közúti jelzések alkalmazásával közölje a közlekedésben résztvevőkkel azokat a különleges kötelezettségeket, korlátozásokat, tilalmakat, vagy veszélyhelyzeteket, amelyekre az adott helyen a KRESZ-ben foglalt tételes magatartási szabályok betartása mellett figyelemmel kell lenniük. 
A településen az összes önkormányzati kezelésű út forgalmi rendjét ellenőrizte a hivatal műszaki ügyintézője, aki az alábbi észrevételeket találta:

· A 31-es főúthoz csatlakozó önkormányzati kezelésű utak mind „Állj! Elsőbbségadás kötelező” jelzőtáblával (továbbiakban stop) vannak ellátva, kivéve a Melegvölgyi út és Kisköz csatlakozásnál, ahol „Elsőbbségadás kötelező” jelzőtábla van kihelyezve, ill. a Lövölde utca pest felöli lehajtójánál a stop tábla hiányzik. Javaslom egységesen a stop tábla kihelyezését, valamint az egy hiányzó tábla pótlását.

· A Vasút utca útcsatlakozásainál stop jelzőtábla van kihelyezve, kivéve a Petőfi út és a Határ út csatlakozásnál ahol elsőbbségadás kötelező. Javaslom az egységesítést.
· Magdolna utcára csatlakozó utaknál 2 db stop jelzőtábla (Iskola u., József Attila utca) és 3 db elsőbbségadás kötelező jelzőtábla (Mátyás Király u., Révai utca, Eötvös utca) van kihelyezve. Javaslom egységesen az elsőbbségadás kötelező tábla kihelyezését.

· A Hunyadi utcához csatlakozó keresztutcáknál hiányzik 2 db elsőbbségadás kötelező tábla (Mátyás Király u. és Révai utca).

· A Bercsényi utca Révai utca felöli részén Stop tábla van kihelyezve, az Eötvös utca felöl hiányzik. Javaslom egységesen az elsőbbségadás kötelező tábla kihelyezését.

· A Kisköz Szent István úthoz való csatlakozásánál nincs jelzőtábla. Javaslom a stop jelzőtábla kihelyezését.

· A Templom utca EBM felőli, végéről hiányzik az elsőbbségadás kötelező jelzőtábla. Javaslom pótlását.
· A Kossuth Lajos utcába (halastó felöli rész) az Alkotmány u. kereszteződésnél stop tábla van, mely nem indokolt.(jobbkezes utca)
· A sápi buszforduló útcsatlakozásánál nincs jelzőtábla, javaslom elsőbbségadás kötelező jelzőtábla kihelyezését.

· A Szilvafasor utcából a Szabadság utcakereszteződésnél, és a Szent István térnél (futballpályánál) hiányzik a zsákutca-jelző tábla. Javaslom pótlását.
· Többször felmerült az elmúlt években a Kiskókai utcával kapcsolatban, hogy az alsó részen nincs járda biztonságosan elválasztva az úttesttől, ill. a Fő utca irányába sincs járda kialakítva. Javaslatom, hogy az útfelújítás során burkolt árok kerüljön kialakításra, és a járda kerüljön áthelyezésre az úttest másik oldalára. Ennek költsége millió forintos nagyságrendű, mely a tervezői költségbecslés után válik ismerté.
Kérem a Képviselő-testület szíves döntését az ügyben.

…/2015. (VI. 18.) ÖKT határozati javaslat

Sülysáp Város Önkormányzatának Képviselő-testülete úgy dönt, hogy

1./ hozzájárul az előterjesztésben javasolt forgalmi rend módosításához és javasolja a Kiskókai utcai keleti oldalán a zárt vízelvezető rendszer és járda megterveztetését. 
2./ felkéri a polgármestert, hogy gondoskodjon 2 db „Állj! Elsőbbségadás kötelező”, 4 db „Elsőbbségadás kötelező” és 2 db „zsákutca” közlekedési táblák beszerzéséről, melynek költségét a költségvetés …… keretének terhére biztosítja,
3./ Felkéri és felhatalmazza a polgármestert a szükséges intézkedések megtételére.

      Határidő:azonnal
      Felelős: polgármester
Sülysáp, 2015. június 10.

Horinka László s.k.

polgármester
Láttam!

Sülysáp, 2015. június 10.
Kiss Imre s.k.
hatósági irodavezető

